การยางแห่งประเทศไทย ยืนยันสต๊อกยางรัฐ 100,000 ตันยังอยู่ครบ เร่งชงแผนนำไปแปรรูป
การยางแห่งประเทศไทย ยืนยัน สต๊อกยางรัฐ 100,000 ตันยังอยู่ครบ เร่งชงแผนนำไปแปรรูปใช้เป็นสาธารณประโยชน์ ย้ำความตั้งใจจริงพร้อมช่วยเหลือชาวสวนยางภายใต้บทบาทที่สามารถทำได้

นายเยี่ยม ถาวโรฤทธิ์ รักษาการผู้ว่าการการยางแห่งประเทศไทย(กยท.) เปิดเผยว่า สต๊อกยางที่รับซื้อมาเพื่อรักษาเสถียรภาพราคายางตามโครงการรัฐบาลช่วงปี 2556-2557 ทั้ง 2 โครงการ ได้แก่ โครงการพัฒนาศักยภาพสถาบันเกษตรกรเพื่อรักษาเสถียรภาพราคายางและโครงการมูลภัณฑ์กันชนรักษาเสถียรภาพราคายาง มีจำนวนครบถ้วนประมาณ 104,000 ตัน แต่คุณภาพยางลดลงตามอายุที่จัดเก็บ 
รัฐบาลได้มอบนโยบายให้ กยท. หาแนวทางนำยางไปใช้ ขณะนี้จึงกำลังทำแผนการนำยางแผ่นรมควันคงเหลือไปใช้เป็นสาธารณประโยชน์ เช่น ทำหมวกกันฝนต้นยางให้ชาวสวนยาง สนามฟุตซอล ทำทางเท้า พื้นสนามเด็กเล่น พื้นปูคอกปศุสัตว์และผลิตภัณฑ์ยางอื่นๆ
 
ขณะที่มาตรการช่วยเหลือเกษตรกรชาวสวนยาง รัฐบาลมีความตั้งใจจะช่วยเหลือชาวสวนยางและคนกรีดยางทุกคน แต่เนื่องจากการให้ความช่วยเหลือชาวสวนยางที่ปลูกยางในพื้นที่ที่มีเอกสารสิทธิ์ถูกต้องตามกฎหมายและขึ้นทะเบียนกับ กยท.เป็นไปตาม พ.ร.บ.การยางแห่งประเทศไทย พ.ศ. 2558 ปัจจุบันมีเกษตรกรชาวสวนยางขึ้นทะเบียนกับ กยท. 1,651,499 ราย (แบ่งเป็น เกษตรกรที่มีเอกสารสิทธิ์ จำนวน 1,054,396 ราย และผู้กรีดยาง 304,246 ราย)

สำหรับเกษตรกรที่แจ้งไม่มีเอกสารสิทธิ์กับ กยท. จำนวนกว่า 290,000 ราย (292,857 ราย) นั้น อยู่ระหว่างการพิจารณาหารือกับหน่วยงานที่เกี่ยวข้องว่าจะดำเนินการอย่างไร เพื่อให้ความช่วยเหลือผู้ปลูกยางในพื้นที่ที่ไม่มีเอกสารสิทธิ์ โดยเมื่อกำหนดเป็นนโยบายแล้ว กยท.พร้อมที่จะดำเนินงานอย่างเต็มที่เพื่อช่วยเหลือเกษตรกรชาวสวนยางกลุ่มนี้ต่อไป